google/wiki40b huggingface dataset:
Kommunekontaktråd

Kommunekontaktrådet (forkortet KKR) er en politisk organisasjon i hver av Danmarks fem regioner og er en del av Kommunernes Landsforening. Kommunekontaktrådet ble opprettet i forbindelse med kommunalreformen som trådte i kraft i 2007. Rådet (KKR) er et rådgivende og koordinerende organ, blant dets oppgaver er å ivareta kommunenes interesser overfor Regionsrådet. Det dreier seg ikke minst om de institusjoner som før kommunalreformen ble drevet av amtskommunen, og som nå er overtatt av en kommune eller av regionen.
KKR er sammensatt av politikere fra alle regionens kommuner. Borgermestrene er faste medlemmer, men alle større partier er sikret representasjon. Rådet har et sekretariat.
Før kommunalreformen fantes det tilsvarende kommunekontaktråd i hvert av landets amt (fylker).
Bolivias sentralbank

Bolivias sentralbank (spansk: Banco Central de Bolivia – BCB) er sentralbanken i Bolivia.
BCB ble etablert 20. juli 1928, og startet sin virksomhet 1. juli 1929.

Sentralbanksjef

Sentralbanksjef (Presidente) pr mars 2018 er Marcelo Zabalaga, og visesentralbanksjef er Abraham Alandia. Zabalaga overtok stillingen som sentralbanksjef etter Gabriel Loza Telleria den 15. november 2010.
Are Kalvø

Forfatter og skribent

Kalvø debuterte som forfatter i 1994 med boken Absolutt Oslo. Kalvø er mest kjent for sin ironiske stil i tekstene sine, som han skriver på nynorsk. De fleste bøkene hans er semidokumentariske betraktninger rundt deler av det norske samfunnet. Høsten 2004 ga Are Kalvø ut sin første skjønnlitterære roman, Nød.
Kalvø har siden 1992 hatt en egen lørdagspalte, den såkalte Kalvøkaden, som i nesten 20 år ble trykket i Dagsavisen. Fra 12. mars 2011 har Kalvøs ukentlige betraktninger blitt trykket i Aftenposten.
Are Kalvø har vært aktiv som standup-komiker siden 1990. Han var både tekstredaktør og skuespiller i showene Tusen år og like blid (Det Norske Teatret 1998), 3 mot 1 er feigt (Sentrum Scene 2001) og Det folk vil ha (Det Norske Teatret 2005). I 2010 var det urpremiere på hans komiske opera om da Norge slo Brasil i fotball-VM i 1998. Kalvø har i lang tid arbeidet regelmessig med sin kollega Espen Beranek Holm. I tillegg har Kalvø også blant annet bidratt med tekster til Dagfinn Lyngbø, Pernille Sørensen og Christine Hope. Hans forestilling Kalvø ble kåret til årets sceneforestilling under Komiprisen 2015. I tillegg ble han nominert i klassene årets mannlige scenekomiker og årets stand-up komiker. I juni 2018 fikk han Heddaprisen for beste scenetekst for oversettelsen av forestillingen The Book of Mormon på Det Norske Teatret.
Slaget ved Noryang

Bakgrunn

Slaget stod under den andre av de to japanske invasjonene av Korea under denne krigen, som startet i 1597, mer spesifikt under den japanske tilbaketrekningen fra den koreanske halvøya etter at de hadde lidd flere nederlag både på sjøen og landjorda. Siden de japanske borgene i Korea ikke hadde kapasitet nok til hele den japanske hæren, beordret Japans kansler Toyotomi Hideyoshi at deler av hæren skulle trekkes tilbakes fra halvøya.

Forløp

Sjøslaget ble utkjempet på morgenen den 16. desember 1598 (19. november i månekalenderen) mellom den japanske marinen og de allierte kinesiske og koreanske flåtene. 
Den allierte flåten som besto av omtrent 150 godt utstyrte skip og ble ledet av admiralene I Sun-sin, Chen Lin og Deng Zilong (Chen og Deng kommanderte hver sin skvadron av Ming-flåten) angrep den japanske flåten under Shimazu Yoshihiros flåte bestående av omtrent 500 skip, hvorav mange lette transportskip. Mer enn halvparten av den japanske flåten ble enten ødelagt eller tatt av kineserne og koreanerne etter harde og dramatiske kamper, noe som forhindret at Shimazu kunne nå fram til Konishi Yukinaga og hans styrker. 
De overlevende japanske sjømennene på de omtrent 150-200 skipene som klarte seg gjennom slaget dro tilbake til Busan og dro tilbake til Japan et par dager senere, 21.-24. desember, da de siste skipene seilte dro tilbake mot Japan. 
Mens slaget enda ble utkjempet ble den koreanske admiralen Yi Sunsin skutt med en japansk arkebuse og døde kort etter. Hans død ble hemmeligholdt helt til slagets slutt for å opprettholde den koreanske moralen. Det var først da Is flaggskip for andre gang måtte komme den kinesiske admiral Chen til unnsetning at nyhetene om Is død spredde seg gjennom den allierte flåten. Chen selv ble meget sjokkert av nyhetene.

Følger

Slaget ved Noryang ble den endelige slutten på den sjuårige Imjinkrigen. 
Både I (posthumt) og Chen mottok høye æresbevisninger for deres innsats under krigen.
Stemmelia

Stemmelia er en vei på Øvsttun og Nordrevoll i Fana bydel i Bergen kommune. Veien svinger seg nordover fra Solåsen og Totlandsveien. Veien er om lag 1,1 km lang.
Navnet ble vedtatt i 1960.
Idiochelyna

Utbredelse

Arten er beskrevet fra Sri Lanka.
Kulturen av det nedre Zhaoshisjikt

Kulturen av det nedre Zhaoshisjikt (pinyin: Zaoshi xiaceng wenhua) var en neolittisk kultur i det midtre Jangtsekiang-område i Kina. Den dateres til 7500-7000 f.Kr.
Det navnegivende Zaoshi-funnstedet (皂市遗址) ligger i storkommunen Zaoshi 皂市镇 i fylket Shimen i provinsen  Hunan.
Jackson County (Iowa)

Navn

Fylket er oppkalt etter president Andrew Jackson.
Bjørgvin bispedømme

Historie

Bjørgvin bispedømme er et av Norges fem historiske bispedømmer. Bispesetet ble opprettet som Selja bispedømme i 1068 og flyttet til Bergen ca 1090. Bispedømmet omfattet opprinnelig hele det vestafjellske Norge, dvs. fra Rygjarbit til Romsdal. Bispedømmet omfatter i dag Sogn og Fjordane og Hordaland fylker, etter at Sunnmøre ble en del av det nye Møre bispedømme i 1983.  Bispedømmet omfatter også Sjømannskirkens 32 menigheter i utlandet.
Ågrip

Håndskriftet

Håndskriftet er fra tidlig 1200-tall, og er dermed en avskrift av originalen. Håndskriftet er skrevet med to eller tre ulike hender. Både begynnelsen og slutten mangler, og håndskriftet inneholder også enkelte lakuner inne i den eksisterende teksten (kapittel 55 og 59). Det er også mulig at originalen kan ha vært mer utførlig enn avskriften. Det finnes ikke noe navn på håndskriftet, rimelig nok siden begynnelsen mangler. Navnet Ágrip af Nóregs konunga sögum stammer fra en utgave fra 1835, og har siden festet seg.

Sagaen

Ågrip er et sammendrag om historien om de norske kongene, skrevet på gammelnorsk. Den etterlatte teksten begynner med Halvdan Svartes død og ender med tiltredelsen av Inge Krokrygg. Det vil si fra ca. 880 og fram til ca. 1136. Både begynnelsen og slutten av verket har gått tapt. Man antar at originalen har dekket en større periode, sannsynligvis helt opp til regimet til kong Sverre Sigurdsson. Det var muligens kong Sverre selv som initierte verket fordi han utover sin egen saga, som ble skrevet av Karl Jónsson, ønsket å se sitt livsverk i en større sammenheng.
Ågrip blir ofte sammenlignet med to andre norske sammendrag av norsk historie fra samme periode, Historia Norvegiæ og Historia de Antiquitate Regum Norwagiensium, skrevet av Theodoricus monachus. Begge disse ble skrevet på latin, mens Ågrip var banebrytende ved å benytte det språk som ble talt i Norge i samtiden.
Roma

Det moderne Roma

Roma er et av de viktigste turiststedene i verden på grunn av sin store arv av arkeologiske og kunsthistoriske skatter. Blant severdighetene i Roma er Peterskirken, Spansketrappen, Pantheon, Musei Capitolini, Det Sixtinske kapell, Trevifontenen, Forum Romanum, Colosseum, Castel Sant'Angelo og Piazza Navona.
Roma er alminnelig identifisert med flere symboler, som det romerske Colosseum, hunnulven Lupa (ofte med Remus og Romulus liggende under som babyer), den keiserlige ørn og symbolene for kristendommen. Den berømte forkortelsen S.P.Q.R. henspiller på den romerske tid og foreningen mellom det romerske senat og det romerske folk.
Roma blir også kalt «urb» (byen), «caput mundi» (verdens hode), «Città Eterna» (den evige stad) og «Limen Apostolorum» (Apostlenes dørterskel/begynnelse).
Byen har to farger, gul og rød.
Roma har to egne helligdager: 21. april for byens grunnleggelse, og 29. juni for helgenene Peter og Paulus.
Blant hundrevis av kirker har Roma fem store: San Pietro in Vaticano (Peterskirken) i Vatikanet, San Paolo fuori le Mura (St. Paul utenfor murene), Santa Maria Maggiore (Den store Mariakirke), San Lorenzo fuori le Mura (St. Lavrans utenfor murene) og San Giovanni in Laterano (Laterankirken), pavens domkirke og dermed den fremst katolske kirke og det spirituelle senter for hele den katolske kirke. Biskopen av Roma er Paven.

Samferdsel

Roma har en moderne flyplass som formelt heter Leonardo da Vinci internasjonale lufthavn, men mer alminnelig kalt Fiumicino etter byen den ligger i. En mindre flyplass, Ciampino, brukes for det meste til chartertrafikk og lavprisselskaper.
Undergrunnsbanen (Metro) har tre linjer, som sammen med et omfattende bussnett dekker byen og forstedene. I tillegg går det trikk i byen.
Fra sentralstasjonen Stazione Termini er det togforbindelse til andre deler av Italia og utlandet. Andre viktige togstasjoner i Roma er Ostiense, Trastevere og Tiburtina.
Michael Haneke

Biografi

Haneke vokste opp i den østerrikske byen Wiener Neustadt. Foreldrene hans var  regissøren Fritz Haneke og skuespilleren Beatrix von Degenschild. På Universität Wien studerte han filosofi, psykologi og drama. Etter utdannelsen arbeidet han som filmkritiker fra 1967 til 1970, før han han fikk jobben som klipper og dramaturg i den tyske fjernsynsstasjonen Südwestfunk. Han debuterte som TV-regissør i 1973.
Langfilmdebuten hans kom med Det sjuende kontinent i 1989. Gjennombruddet kom da han i 1992 regisserte sin andre spillefilm, den kontroversielle Benny's Video. En ny suksess fikk han med Funny Games (1997), men han nådde sitt til da største høydepunkt med Pianolærerinnen fra 2001, som vant Grand Prix-prisen under filmfestivalen i Cannes. For spenningsfilmen Skjult (Caché) (2005) vant han prisen for beste regi under Cannes-festivalen.

Kjennetegn

Haneke bryter ofte spenningsfilmers uskrevne regler når det kommer til klipping. De fleste filmene innen sjangeren bruker rask klipping, men Haneke benytter sjeldent dét virkemiddelet. I stedet er klipperytmen i filmene hans dvelende, og flere tagninger kan vare i over 10 minutter.
Musikk er det lite av i Hanekes filmer. I Skjult bruker han ikke noe musikk i det hele tatt; heller ikke i vignetten eller rulleteksten.
Grovfôr

Grovfôr er en type fôr til drøvtyggere og hester. Grovfôr er beite, surfôr, høy og halm. Karbohydratene i grovfôr må omdannes av mikroorganismer i vomma hos drøvtyggere eller i tykktarmen hos hester for at fôret skal fordøyes.
Hikkaduwa

Hikkaduwa er en by på Sri Lankas sørlige kyst. Den ligger cirka 17 kilometer fra Galle.
Absolute Music 53

Absolute Music 53 er det 53. samlealbumet i den norske Absolute Music-serien og ble utgitt 3. april 2006.
Roswitha (slekt)

Utseende

Middelsstore (9 - 14 millimeter), avlangt-ovale, noe flate praktbiller, svarte med svak, bronseaktig glans. Oversiden er grovt punktert. Pronotum er rundet, dekkvingene jevnbrede med fine punktrader.

Utbredelse

Artene er utbredt i Sør-Afrika.
Third Day

Bandets opprinnelse

Third Day ble opprinnelig dannet av vokalist Mac Powell og gitarist Mark Lee i 1992. Bassisten Tai Anderson og trommeslageren David Carr, som på den tiden spilte i et annet lokalt band, ble invitert med for å spille inn noen demoer. Bandet bygget gradvis en lojal fanskare og etter kort tid signerte de en kontrakt med Gray Dot Records. Deres selvtitulerte debut ble gitt ut i 1996 og solgte 20 000 eksemplarer. Kort tid etter fikk bandet kontrakt med Reunion Records. 
Etter å ha fått kontrakt med Reunion Records, gav de umiddelbart ut den offisielle versjonen av albumet Third Day. Platen har solgt over 300.000 eksemplarer og ble mottatt godt av kritikere. Låten "Nothing At All» ble nummer 34 på Billboards hitliste. Det samme året var Third Day oppvarmingsband for Newsboys på fem av deres konserter. Third Day lanserte også sin egen turne med konserter i 65 byer som endte opp med å bli en suksess. Rockebandene All Star United og Seven Day Jesus var oppvarmingsband for dem. Bandet ble også nominert til Dove Award for New Artist of the Year, og videoen av "Consuming Fire" vant en Billboard-utmerkelse for beste kristne video.
Vinteren 1997 begynte bandet å jobbe på deres andre album, Conspiracy No. 5. Albumet ble produsert av Sam Taylor, som nettopp hadde jobbet med bandet King's X.Albumet ble nominert for Grammy og vant Dove Awards for årets rockealbum og beste rockesang ("Alien"). I 1998 startet bandet arbeidet med sitt neste prosjekt med tittelen Time. Produsent var Monroe Jones. Albumet ble nominert til en Grammy og vant en ny Dove Award for bandet.        
Third Day jobber for tiden med deres neste album, Move, som skal bli gitt ut i oktober 2010. Singelen "Lift up your face" ble gitt ut i juli 2010. Høsten 2010 skal bandet på en turné i USA sammen med TobyMac, Michael W. Smith og Max Lucado.
Jacques Gallot

Jacques Gallot (også Jacques de Gallot, le vieux Gallot de Paris; født rundt 1625; død rundt 1695 i Paris) var en fransk luttenist og komponist.
Gallot var elev av Ennemond Gaultier. Også Jacques' sønn Alexandre Gallot (ca. 1625–1684) var komponist og luttspiller.
Jacques Gallot publiserte en samling luttstykker, Pieces de Luth Composees sur differens Modes par J. G. Auec les folies d'Espagnes Enrichies de plusieurs beaux couplets dediees a Mgn. le Comte Destree Viceadmiral de France (Paris, ikke datert). Samlingens introduksjon inneholder en kort avhandling om instrumentet. Stykkene er ordnet etter tonalitet og med menuetter innimellom.
Manuskriptet II 614 som oppbevares i Musikbibliothek Leipzig inneholder stykker signert «vieux Gallot». Det finnes enkelte stykker påført «Gallot» i en rekke andre manuskripter som befinner seg i Bibliothèque nationale de France, Bibliothèque municipale de Besançon, Bodleian Library i Oxford, Carl Dolmetsch Library i Haslemere, Benediktinerstift Göttweig, Benediktinerstift Kremsmünster, Nationalbibliothek i Wien; Hudební odděnluní Universitní knihovny i Praha (universitetsbiblioteket, musikkavdelingen), Läroverksbiblioteket i Kalmar.
Robert de Visée skrev tombeaux til Gallots minne og Ottorino Respighi bearbeidet musikk av Gallot til bruk i satsen «La colomba» («Duen)» fra orkestersuiten Gli Uccelli («Fuglene»).
M10 (Berlins sporvei)

Metrolinje M10 er en trikkelinje som er en del av Berlins sporvei. Den går fra S-banestasjonen Nordbahnhof stasjon i bydelen Mitte via Danziger straße, Peterburger straße og Warschauer Straße til Warschauer Straße stasjon. Den er en av tre tverrlinjer som krysser trikkelinjene som går fra sentrum til de østlige deler av byen M1, M2, M4, M5, M6 og M8. Hele strekningen har metrofrekvens, dvs. at det 24 timers trafikk og minst 10 minutters frekvens mellom kl 0430 og 0030. Siden den betjener to svært populære utelivsområder i Berlin, Prenzlauer Berg og Friedrichshain, er det stor trafikk kveldstid og trikken kalles Berlins partytram på folkemunne. I juni 2011 startet arbeidet med å legge trikkeskinner fra Nordbahnhof gjennom Invalidenstraße og frem til Hauptbahnhof som vil bli den nye endeholdeplassen for M10 i 2013.
Trichothyrea

Beskrivelse

En middelsstor, fargerik gullbasse. Pronotum er brunrødt med en bred, svart midtstripe. Scutellum er svart. Dekkvingene er skinnende grønne med noen små, hvite flekker i bakre del. De har tydelige men litt uregelmessige punktrader, og bakerst er sømmen trukket ut til en spiss.

Levevis

De voksne finnes gjerne på blomster der de eter pollen.

Utbredelse

Arten er utbredt i Etiopia.
Abrahams standplass

Abrahams standplass (arabisk مقام إبراهيم, maqam Ibrahim) er, ifølge Koranens Sura 2, 127/121 en stein ved Kaba-helligdommen i Mekka der Abraham etterlot seg sine fotspor, da han gjenoppbygde helligdommen sammen med Ismail. Ettersom murene nådde en viss høyde var det nødvendig for Abraham å stå på denne steinen for å kunne fortsette byggingen, mens Ismail gav ham steinene han brukte til å fullbyrde byggingen. Mens Abraham stod på denne steinen sank og hevet den seg mirakuløst etter behov. En annen tradisjon sier at fotavtrykkene ble til da Abraham steg opp på steinen og kalte ut til folk for å utføre hajj – pilegrimsferden.
Ifølge tradisjonen skal profeten Muhhammed ha bedt her da han utførte sin hajj. Abrahams standplass anses for å være et spesielt egnet sted å be, og det er obligatorisk for pilegrimer å forsøke å be der under pilegrimsferden.
Rosens navn (film)

Handling

Handlingen er lagt til et italiensk kloster på 1300-tallet. Flere uforklarlige drap skjer ved klostret og enkelte tror onde makter er løs. Den nyankomne og frimodige fransiskanermunken William av Baskerville tror ikke på alt folkesnakket om onde makter og sammen med sin elev starter han å granske drapene ved å ta fornuften til hjelp. Flere mystiske dødsfall skjer og etterhvert begynner han å ane at det ligger en komplott bak det hele.

Anmelderne

Den fikk forholdsvis god mottakelse av anmelderne og har fått 74 % på Rotten Tomatoes. De norske anmelderne var også ganske godt fornøyd. Blant annet gav Aftenposten den terningkast fem, mens VG, Dagbladet og Dagsavisen gav den fire. VGs anmelder gav den terningkast fire og beskrev den som underholdende, men mente samtidig at den var for overfladisk og forvirrende.

Priser

Den har vunnet en rekke priser, blant dem to BAFTA-priser (Beste mannlige hovedrolle og beste Make-up), to Deutscher Filmpreis (beste mannlige hovedrolle og beste spillefilm) og César-prisen for beste utenlandske film.

Historisk bakgrunn

Filmen tegner et troverdig bilde av senmiddelalderen, - en tid preget av store omveltninger, politisk og religiøs maktkamp, kjetterbål og overtro. Den viser også den gryende overgangen fra middelalder til renessanse.
Kramgoa låtar 18

Kramgoa låtar 18 er et musikkalbum med Vikingarna, utgitt i 1990.
Perilampidae

Utseende

Små, som oftest blankt metalliske vepser. De er gjerne blå eller grønne. Forkroppen (mesosoma) er kraftig, særlig prothorax (det første thorax-avsnittet) er sterkt utviklet og mer eller mindre skiveformet. Bakkroppen (metasoma) er vanligvis liten og trekantet. Overflaten er vanligvis kraftig skulpturert.

Levevis

Denne gruppen er stort sett hyperparasitoider, det vil si at de snylter på insekter som selv er parasitoider, spesielt snyltefluer (Tachinidae) og snylteveps (Ichneumonoidea) som snylter på sommerfugl- og planteveps-larver. De har også blitt funnet på larver av nettvinger, biller og nymfer av gresshopper. Hunnen kan legge opptil 500 små egg på planter. I likhet med Eucharitidae har de et første larvestadium som er såkalte planula-larver (navnet er også brukt om helt andre larvetyper hos enkelte marine, virvelløse dyr), knøttsmå og svært aktive larver som leter opp passende verter. Planula-larven finner en sommerfugl- eller planteveps-larve og borer seg inn i denne på jakt etter andre parasitoider. Man vet ikke om de kan skille mellom parasiterte og ikke-parasiterte larver. De voksne vepsene finner man ofte på blomster.
Gefionbroen (København)

Gefionbroen er en fotgjengerbro ved Gefionspringvannet i København. Broen fra 1894 er antageligvis Danmarks første betongbro. Den er tegnet av professor Asger Ostenfeld, som også designet den nærliggende Langeliniebroen som nå er borte. Broen ble fredet i 1997. Under broen gikk tidligere Frihavnsjernbanen mellom Københavns Frihavn og Toldboden. Broens omkringliggende hageanlegg var tegnet av H.A. Flindt.
Broens sammenheng er svekket, etter at den i forbindelse med rekonstruksjonen av Kastellet i 1998–2000 ble flyttet 37° ut av «Gefionspringvannet»s akse med Amaliegade. Den går nå i en mer sydlig retning. Enkelte deler av broen ble skiftet ut i forbindelse med denne operasjonen.
Forundersøkelser av broen viste at den var i så dårlig stand at den ikke kunne flyttes. Myndighetene godkjente at det ble oppført en ny bro etter de opprinnelige tegningene. Den brukes nå som gang– og sykkelbro mellom havnen og Langelinie. Broens støpejernsrekkverk kunne imidlertid restaureres og brukes på nytt.
Det lot seg ikke gjøre å redde brosidenes mosaikk, som var tegnet av Vilhelm Dahlerup. Disse ble erstattet av nylagde kopier.
Galtür

Beskrivelse av Galtür

Galtür er berømt for skiturisme. Det er 40 km med preparerte løyper med stor variasjon. Det omtales som familievennlig, fra enkle til middels vanskelighetsgrad. Det er videre upreparerte "løyper" for løssnøkjøring. Det er 10 heiser, deriblant åtte-seteren Alpkogel gondola. Onsdags ettermiddag/kveld er det normalt muligheter for "nattkjøring" med flombelysning i deler av anlegget.
Galtür ble kjent i media da et snøskred rammet byen den 23. februar 1999. Skredet ødela deler av byen og 31 personer omkom. Snøskredfaren var fortsatt stor, så tusentalls turister ble evakuert fra Galtür-området med helikopter. Dette er en av de største redningsoperasjonene i Østerrikes nyere historie, der de fikk hjelp av militære og private helikoptre fra Østerrike, Tyskland, Sveits, Frankrike og Amerikanske.
Phoenicurusia

Utseende

Små sommerfugler, bakvingen ender i en kort stjert. Oversiden er brunlig med en tydelig, fiolett glans. Undersiden er lysgrå med svarte flekker, disse skinner noe gjennom til oversiden.

Utbredelse

Slekten forekommer i Tyrkia og Kasakhstan.
Kommerseråd

Kommerseråd er en ærestittel som er blitt tildelt forretningsmenn (også skrevet «commerceråd»).
I Danmark-Norge ble den 1668—91 og 1704—31 gitt til medlemmene i Commercecollegium. Seinere ble den en tom rangtittel, som medførte plassering i sjuende rangklasse.
I Tyskland ble den tilsvarende tittelen Kommerzienrat utdelt til 1919. Etter 1945 har noen tyske delstater gjeninnført tittelen. Tilsvarende ærestitler brukes også i Østerrike og Finland.
I Sverige brukes tittelen om visse sjefer i Kommerskollegium.
Norges ambassade i Paris

Norges ambassade i Paris er Norges diplomatiske representasjon til Frankrike.
Ambassaden holder til i rue Bayard 28 i Paris. Ambassadørboligen er fra 1877 og ligger i rue François-Ier 34 ikke langt fra ved Champs-Élysées.
Utenriksstasjonen hadde status som legasjon inntil den ble oppgradert til ambassade i 1945.
Panzerschreck

Raketenpanzerbüchse (RPzB), på tysk populært kalt Panzerschreck («panserskrekk») eller Ofenrohr («ovnsrør»), er et tysk panservernvåpen med rakettdrevet granat brukt mot fiendlige panservogner under andre verdenskrig.
Under kamphandlingene i Afrika fikk tyske soldater tak i amerikanske bazookaer. Tyskerne laget en kopi, bare enda større og kraftigere, og den fikk navnet Panzerschreck. Granatene fra denne klarte å gjennomtrenge dobbelt så tykt panser som fra bazookaer. Den er skulderholdt og skyter en rakett med en rettet sprengladning.
Panzerschreck ble gitt til infanterisoldater for bruk mot allierte panservogner. Skuddene klarte å gjennombore alle typer panservogner på den tiden, og var et fryktet våpen. Den veier 11 kg uten rakett, er 164 cm lang, og har en rekkevidde på ca. 150 meter. Det ble produsert 289 151 enheter av RPzB 54 og 25 744 enheter av RPzB 54/1 mellom 1943 til 1945. Antallet er mindre enn for Panzerfaust, et engangsvåpen som også var effektivt mot panservogner.
Bayerischer Wald

Bayerischer Wald (norsk: Den bayerske skogen) er en skogkledd fjellkjede i Bayern i Tyskland. Den strekker seg langs grensen til Tsjekkia og fortsetter på den tsjekkiske siden som Böhmerwald. Geografisk er Bayerischer Wald og Böhmerwald samme fjellkjede.
Det høyeste fjellet er Großer Arber på 1 456 meter over havet. Den største elven er Regen, som dannes der elvene Hvite Regen og Svarte Regen renner sammen, og den renner ut av fjellene mot byen Regensburg.
Et 240 km² stort område av Bayerischer Wald er omgjort til nasjonalpark. Denne ble grunnlagt i 1970 og var den første nasjonalparken i Tyskland.